ไฟแนนซ์ทูเดย์
ยิ่งใกล้ช่วงเปลี่ยนถ่ายขั้วทางการเมืองที่เหล่าบรรดาสมาชิกบ้านเลขที่ 111 ใกล้จะออกมาสำแดงฤทธิ์ในปลายเดือนนี้...
25 พ.ค. 2555

ยิ่งใกล้ช่วงเปลี่ยนถ่ายขั้วทางการเมืองที่เหล่าบรรดาสมาชิกบ้านเลขที่ 111 ใกล้จะออกมาสำแดงฤทธิ์ในปลายเดือนนี้...
จะเห็นว่าพวกเหล่ารัฐมนตรีสำรองที่นั่งครองเก้าอี้ในปัจจุบัน เร่งขนสารพัดโครงการออกมาสูบเงินจากหน่วยงานในสังกัดกันขนานใหญ่ 
...ไม่พ้นที่กระทรวงการคลังเองก็มีการตั้งโครงการทำซีเอสอาร์แนวใหม่ คาดว่าน่าจะใช้ชื่อว่า “คลังดูคลอง” โดยไปไล่บี้ให้ทุกรัฐวิสาหกิจในสังกัดกระทรวงการคลังให้มาดูแลคูคลองในกรุงเทพฯ จำนวน 277 สาย
นอกจากนี้ ยังไปเชื้อเชิญให้บริษัทในตลาดหลักทรัพย์แห่งประเทศไทยเข้ามาเป็นเจ้าภาพร่วม ส่วนแผนงานที่ว่าใครจะเป็นคนขุด หรือใครจะลอกคลองไหนอย่างไร ยังไม่เห็นภาพชัดเจน 
แต่การเกริ่นกันแล้วในการประชุมครั้งล่าสุด คือ งบทำประชาสัมพันธ์ที่คาดว่าน่าจะขอให้รัฐวิสาหกิจในสังกัดกระทรวงการคลังและบริษัทที่เป็นเจ้าภาพต้องช่วยกันลงขันถึง 40-50 ล้านบาท ปู๊นนนๆ... 
...งานนี้ใครอยากรู้ว่าบริษัทเอเยนซีที่มารับงานพีอาร์นี้ไปคือใคร และแผนงานจะเป็นอย่างไร คนคลังจะไปขุดคลองสำเร็จหรือไม่ คงต้องไปถามท่าน พงษ์ภาณุ เศวตรุนทร์ รองปลัดกระทรวงการคลัง ที่พักหลังเห็นเดินตาม ทนุศักดิ์ เล็กอุทัย รมช.คลัง อยู่บ่อยๆ เพราะได้ข่าวว่างานนี้จะมี “พงษ์ภาณุ” เป็นหัวเรี่ยวหัวแรงสำคัญในโครงการนี้ 
...นอกจากนี้ จะเห็นว่าหลายโครงการที่ดีๆ ที่เคยเป็นแนวคิดของรัฐบาลก่อนต่างถูกดองไว้ทั้งสิ้น ไม่ว่าจะเป็นโครงการประกันภัยพืชผล ที่พ้นช่วงนาปรังจะเข้านาปีแล้วยังไม่ยอมเคาะเบี้ยกันออกมา
...ยังมีเรื่องภาษีที่ดินและสิ่งปลูกสร้างที่ถูกพับเรื่องไว้ รวมเรื่องโครงการกองทุนการออมแห่งชาติ (กอช.) ที่ทาง สศค.เสนอชื่อของ สมพร จิตเป็นธม รองเอ็มดีเอ็กซิมแบงก์ ให้ “เสี่ยโต้ง” กิตติรัตน์ ณ ระนอง รองนายกฯ และขุนคลัง ลงนามแต่งตั้งมาตั้งแต่ปลายเดือนก่อนแล้ว แต่จนป่านนี้ก็ยังไม่ยักกะเซ็นซะที